*Tämä artikkeli käsittelee esihistoriallisten kulttuurien museota. Firán arkeologinen museo on eri museo.*

**Esihistoriallisen Theran museo** (kreik. Μουσείο Προϊστορικής Θήρας, *Mouseío Proïstorikís Thíras*) on arkeologinen museo Firán kaupungissa Thíran saarella Santorínin saariryhmässä Kreikassa. Se esittelee Thíran eli muinaisen Theran saaren esihistoriallisen ajan löytöjä pääosin Akrotírin minolaisen kaupungin kaivauksilta. Löydöt ajoittuvat neoliittiselta kivikaudelta minolaiselle kaudelle 1700–1600-luvuille eaa. jolloin Thera oli merkittävä Egeanmeren alueen keskus ja Akrotírin asutus alueen merkittävimpiä kaupunkeja.

Museon rakentaminen alkoi 1970-luvun alussa ja se valmistui 1980-luvun alkupuolella. Ongelmista johtuen museon varsinainen käyttöönotto kuitenkin viivästyi. Museorakennusta uudistettiin 1999–2000 ja museo aloitti toimintansa lopulta maaliskuussa 2000. Merkittävää oli se, että monet Kansallisessa arkeologisessa museossa Ateenassa olleet Akrotírista peräisin olleet löydöt siirrettiin museoon.

Kokoelmat
---------

Museon ensimmäisessä kerroksessa on vaihtuvia näyttelyitä ja toisessa kerroksessa pysyvä näyttely. Museon merkittävimpiin esineisiin kuuluvat Akrotírin seinämaalaukset, joista museossa ovat mm. maalaukset Afrikkalainen, Lehmät, Naiset, Papyrus, Ruusukkeet ja Siniset apinat; monet Akrotírista löydetyt minolaisen kulttuurin koriste-, kultti- ja käyttöesineet, kuten keramiikka ja korut sekä vulkaaniseen tuhkaan hautautuneista puisista huonekaluista tehdyt kipsivalokset; sekä kaupankäyntiin liittyvät esineet, kuten mitat, painot, sinetit ja lineaari-A-taulut. Kokoelmiin kuuluu myös kaupungin kaivauksissa löydettyjä muualta Egeanmeren ja itäisen Välimeren alueelta peräisin olevia esineitä, jotka todistavat asutuksen kauppayhteyksistä.

Akrotírin löydösten lisäksi museossa on aiemmista Thirasían saaren Potamóksen kaivauksista sekä muun muassa Megalochórista ja Christianín saarelta löydettyä kykladista esineistöä. Museo esittelee myös tuliperäisen Santorínin geologista historiaa, mukaan lukien Santorínin tulivuorenpurkaus ja kalderan synty sekä fossiililöydöt; sekä Akrotírin kaivausten vaiheita ja arkeologista työskentelyä.

* Museon sisätiloja.Museon sisätiloja.
* Naiset- ja Papyrus-freskot.Naiset- ja Papyrus-freskot.
* Siniset apinat-fresko.Siniset apinat-fresko.
* Kultainen vuorikauris.Kultainen vuorikauris.
* Kipsivalos vulkaaniseen tuhkaan hautautuneesta puisesta pöydästä.Kipsivalos vulkaaniseen tuhkaan hautautuneesta puisesta pöydästä.
* Museon minolaisen keramiikan kokoelmia.Museon minolaisen keramiikan kokoelmia.
* Pääskysin koristeltu astia.Pääskysin koristeltu astia.
* Leijonanpään muotoinen rhyton.Leijonanpään muotoinen rhyton.
* Erikokoisia lyijypainoja.Erikokoisia lyijypainoja.
* Savisia sinettileimasimia ja niillä painettuja kuvia.Savisia sinettileimasimia ja niillä painettuja kuvia.
* Lineaari-A-kirjoitusta sisältäviä savitaulun osia.Lineaari-A-kirjoitusta sisältäviä savitaulun osia.
* Akrotírin asutuksen pienoismalli.Akrotírin asutuksen pienoismalli.

Lähteet
-------

1. 1 2 3  Μουσείο Προϊστορικής Θήρας: Περιγραφή *Υπουργείο Πολιτισμού και Αθλητισμού*. Viitattu 23.11.2015.
2. ↑  Μουσείο Προϊστορικής Θήρας: Ιστορικό *Υπουργείο Πολιτισμού και Αθλητισμού*.  Arkistoitu 8.12.2015. Viitattu 23.11.2015.
3. 1 2  [Μουσείο Προϊστορικής Θήρας Μουσείο Προϊστορικής Θήρας: Εκθέσεις] *Υπουργείο Πολιτισμού και Αθλητισμού*. Viitattu 23.11.2015.
4. ↑  Museums / Prehistoric Thira *Santorini.com*. Viitattu 23.11.2015.

Aiheesta muualla
----------------

* Kuvia tai muita tiedostoja aiheesta **Esihistoriallisen Theran museo** Wikimedia Commonsissa